Lise Hækkerup (S), 2000-11-24:
Det rummer spændende muligheder, at Danmarks Tekniske Universitet bliver selvejende. Den selvejende struktur vil give ro om de økonomiske rammer og derved sikre bedre og langsigtet planlægning.
Det betyder, at DTU kan gennemføre fundamentale undervisningsreformer og skabe et nyt forskningsmæssigt koncept og på den måde opbygge et nyt attraktivt studie- og forskningsmiljø, der vil kunne tiltrække flere studerende.
Det internationale vidensamfund er en realitet, som allerede påvirker vores samfund meget.
Statsministeren sagde bl.a. i sin åbningstale, at stærke forskningspositioner er afgørende for den fortsatte udvikling af det danske samfund, og at regeringen vil styrke forskningsområdet yderligere.
Samtidig skal samspillet mellem offentlig og privat forskning forstærkes ved at fremme innovation i erhvervslivet.
Det kan Socialdemokratiet selvfølgelig tilslutte sig.
Og med det løft, der er på forsknings- og universitetsområdet i næste års finanslov, og med dette lovforslag er vi allerede godt på vej.
I et videnbaseret samfund som det danske er investering i forskning og uddannelse grundlaget for vores fremtidige velfærd.
De seneste år har den naturvidenskabelige forskning imidlertid ligget underdrejet.
DTU's problem har både bestået i en fysisk nedslidning af bygningerne og i manglende søgning.
De manglende studerende er ikke bare et internt DTU-problem, men i høj grad et nationalt problem.
Jeg tror på, at der ved en gennemgribende modernisering af DTU vil kunne skabes et attraktivt studiemiljø, der vil tiltrække endnu flere studerende.
Vi har hidtil i Danmark ikke haft tradition for et stærkt samarbejde mellem det private erhvervsliv og universiteterne.
DTU's nye struktur vil styrke dette samarbejde.
I Irland og Finland har jeg ved selvsyn bl.a. kunnet konstatere, at der i et stærkt samarbejde mellem universiteterne og erhvervslivet ligger store perspektiver og udviklingsmuligheder. Et tæt samarbejde mellem erhvervslivet og DTU, hvor der bl.a. placeres højtprofilerede innovative miljøer på DTU, vil for alvor kunne slå bro mellem dansk erhvervsliv og forskningen.
De danske universiteter skal blive bedre til at håndtere samarbejdet med erhvervslivet.
I dag er det sådan, at danske virksomheder køber to tredjedele af deres forskning i udlandet, men dansk erhvervsliv siger selv, at hvis de danske universiteter i højere grad var gearet til et sådant samarbejde, kunne de lige så godt købe deres forskning i Danmark.
Styrkelse af samarbejdet mellem universiteter og erhvervsliv må dog aldrig blive et knæfald for erhvervslivets interesser, hvor universitetet skal løbe efter erhvervslivets penge.
Den offentlige finansiering skal være fundamentet for den danske forskning og vil altid udgøre langt den største del.
Dette princip skal gælde for alle forskningsområder,
både det humanistiske, det mere samfundsprægede og det naturvidenskabelige
, ligesom grundforskningsområdet på DTU ikke nødvendigvis er erhvervsrettet.
Det skal også i fremtiden prioriteres.
Jeg finder det også væsentligt at pege på, at DTU fortsat vil være omfattet af universitetsloven, så det interne demokrati fortsat opretholdes.
Socialdemokratiet kan også støtte, at der gøres en særlig indsats for at skabe et studiemiljø, som kan tiltrække kvinder og personer af anden etnisk oprindelse.
Hvis vi vil have dynamiske og levende universitetsmiljøer, så kræver det, at der er en jævn alderfordeling og en jævn kønsfordeling.
Universitetsmiljøer må gerne bestå af mennesker med forskelligt udgangspunkt, så der bliver stillet spørgsmål til gængs opfattelse eller indgroede forestillinger.
Socialdemokratiet kan naturligvis tilslutte sig lovforslaget.